Komisia v novembri 2018 vyzvala spoluzákonodarcov, aby dopracovali kľúčové stavebné prvky únie kapitálových trhov ešte pred voľbami do Európskeho parlamentu, ktoré sa budú konať v máji 2019. Komisia víta politické odhodlanie Európskeho parlamentu a Rady, ktoré viedlo k politickej dohode o 10 návrhoch.

Komisia predložila všetky legislatívne návrhy uvedené v akčnom pláne o únii kapitálových trhov a preskúmaní v polovici trvania, potrebné na to, aby položila kľúčové stavebné prvky únie kapitálových trhov . Popri návrhoch prezentovaných nižšie Komisia prijala aj ďalšie dodatkové návrhy, ktoré sú relevantné pre úniu kapitálových trhov. Patria medzi ne návrh o spoločnom základe dane z príjmov právnických osôb (CCTB) a návrh o spoločnom konsolidovanom základe dane z príjmov právnických osôb (CCCTB), ktoré budú implementované prostredníctvom dvojfázového postupu, ako aj návrh o rámci pre ozdravenie a riešenie krízových situácií centrálnych protistrán. Spoluzákonodarcovia sa okrem toho vo februári 2019 dohodli na cielenej reforme nariadenia o infraštruktúre európskych trhov (EMIR), ktorej cieľom je stanoviť jednoduchšie a primeranejšie pravidlá pre mimoburzové (OTC) deriváty.

Komisia k dnešnému dňu splnila svoje záväzky. Navrhla základné stavebné prvky únie kapitálových trhov na základe troch navzájom sa posilňujúcich pilierov: jednotného trhu EÚ, jasných a primeraných pravidiel a účinného dohľadu. Pre úspech únie kapitálových trhov je však naďalej nevyhnutné aktívne zapájanie sa členských štátov, ako aj zainteresovaných strán na vnútroštátnej i európskej úrovni. Na posilnenie kapitálových trhov a spoločností sú nevyhnutné vnútroštátne reformy a opatrenia, pričom účastníci kapitálových trhov a investori by mali naplno využiť tieto nové príležitosti. Na cezhraničné investície a toky kapitálu majú napríklad zreteľný vplyv vnútroštátne daňové režimy a efektívnosť a dĺžka konaní o platobnej neschopnosti. V rámci európskeho semestra sa takéto otázky skúmajú v správach o jednotlivých krajinách, pričom niekoľkým členským štátom bolo adresované poradenstvo alebo formálne odporúčania pre jednotlivé krajiny od Rady, v ktorých sa riešia otázky, ako je napríklad zvýhodňovanie dlhu pri zdaňovaní právnických osôb a konania o platobnej neschopnosti.

Celkovo možno konštatovať, že európske kapitálové trhy sa za posledných 5 rokov neustále rozvíjali. Celková trhová kapitalizácia kótovaných spoločností v EÚ je v súčasnosti nad úrovňou spred krízy a podiel prvotných verejných ponúk akcií EÚ na globálnom trhu je naďalej približne na úrovni 30 %. Podiel kótovaného kapitálu emitovaného nefinančnými spoločnosťami sa zvýšil približne z 36 % hrubého domáceho produktu EÚ v roku 2014 na 41 % v roku 2018. Dlhové cenné papiere narástli z 8 % na 10 %. Zároveň došlo aj k stabilnému rastu cezhraničnej distribúcie investičných fondov so značkou EÚ. Tieto trendy sú pozitívnym náznakom ďalšieho vývoja v oblasti európskych kapitálových trhov.

Kapitálové trhy sa musia pretransformovať tak, aby dokázali zabezpečiť riadny prechod v súlade s cieľmi programu OSN trvalo udržateľného rozvoja do roku 2030 a s cieľmi Parížskej dohody o zmene klímy. Európa je na čele medzinárodného úsilia, na konci ktorého sa nachádza úspešná realizácia týchto záväzkov. EÚ bude rýchlo dekarbonizovať svoje hospodárstvo s cieľom dosiahnuť klimatickú neutralitu do roku 2050 , pričom čoraz naliehavejšou otázkou sa stane odolnosť proti závažnejším klimatickým udalostiam . Opatrenia uvedené v akčnom pláne o udržateľnom financovaní pomôžu presmerovať toky súkromného a verejného kapitálu smerom k udržateľnejším investíciám, a to aj prostredníctvom nových pravidiel, ktoré investorom umožnia prijímať lepšie informované rozhodnutia o udržateľnosti ich investícií. Komisia predloží správu o vykonávaní akčného plánu v roku 2019.

Dobre rozvinutá únia kapitálových trhov v EÚ je dôležitá aj z perspektívy globálnych kapitálových trhov a ďalšieho zvyšovania atraktivity EÚ ako miesta, kam smerujú zahraničné investície. Dopĺňa to program EÚ v oblasti voľného a spravodlivého obchodu. Režim EÚ v oblasti rovnocennosti ponúka prevádzkovateľom z tretích krajín v určitých oblastiach prístup na trhy EÚ pod podmienkou, že dotknutá tretia krajina má v oblasti regulácie a dohľadu zavedené rovnocenné normy. Zároveň možno konštatovať, že po odchode Spojeného kráľovstva z EÚ bude únia kapitálových trhov musieť ďalej rozvíjať svoje zásadné funkcie súvisiace s poskytovaním služieb kapitálového trhu a dohľadom nad nimi, a to tak, že bude udržiavať príslušnú mieru likvidity a predchádzať regionálnej roztrieštenosti. Novými pravidlami pre centrálne protistrany sa napríklad zabezpečí konzistentnejší a robustnejší dohľad nad centrálnymi protistranami v EÚ a tretích krajinách. Vďaka reforme architektúry EÚ v oblasti dohľadu budú mať európski spotrebitelia, investori a podniky zároveň možnosť využívať silnejšie a integrovanejšie finančné trhy. Integritu finančných trhov EÚ bude chrániť najmodernejší rámec boja proti praniu špinavých peňazí. Pri pohľade do budúcnosti budú potrebné ďalšie kroky na zabezpečenie toho, aby trhová infraštruktúra dokázala držať krok s rastúcim objemom transakcií. Bude treba zabezpečiť aj dostupnosť a porovnateľnosť informácií, ochranu a dostatočnú harmonizáciu práv investorov a predchádzať regulatórnej arbitráži či „pretekom ku dnu“, pokiaľ ide o normy v oblasti dohľadu.

Napríklad vďaka novým pravidlám o prospektoch a o rastových trhoch EÚ sa spoločnosti budú môcť uchádzať o viac finančných prostriedkov z celej EÚ, a to aj ich kotáciou na burze cenných papierov v inom členskom štáte. Novým prístupom k preventívnej reštrukturalizácii sa životaschopným spoločnostiam pomôže reštrukturalizovať v ranej fáze, a predísť tak platobnej neschopnosti, pričom poctivým podnikateľom sa namiesto toho, aby boli penalizovaní za neúspech pri prvom podnikateľskom pokuse, poskytne druhá šanca začať podnikať nanovo. Pre občanov existuje nový celoeurópsky osobný dôchodkový produkt a opatrenia na zlepšenie trhu EÚ s investičnými fondmi, ktoré poskytnú nové príležitosti na úspory a investovanie. V oblasti miestnych trhov sa novými pravidlami o krytých dlhopisoch poskytne bankám stabilný a nákladovo efektívny zdroj financovania.

Únia kapitálových trhov je zároveň významným projektom v rámci jednotného trhu. Zvýši sa ňou prístup spoločností a občanov na kapitálové trhy ‒ najmä v menších krajinách – tak, že sa ich miestne ekosystémy kapitálových trhov prepoja s rozsiahlejšími zásobami kapitálu v celej EÚ. Tým, že únia kapitálových trhov diverzifikuje zdroje financovania podnikov v EÚ, môže podporovať investície do inovácií a technologického rozvoja, čím posilňuje globálnu konkurencieschopnosť EÚ.

Pre Junckerovu Komisiu je od začiatku jednou z kľúčových priorít vybudovanie únie kapitálových trhov. Aj po takmer piatich rokoch je potreba integrovanejších a hlbších kapitálových trhov nespochybniteľná. Lídri EÚ v decembri 2018 vyzvali na ambiciózny pokrok v oblasti únie kapitálových trhov, ktorý sa mal dosiahnuť do jari 2019. Uvádzalo sa to v správe Euroskupiny určenej vedúcim predstaviteľom EÚ. Potrebu dosiahnuť pokrok v oblasti únie kapitálových trhov zároveň opakovane zdôraznila aj Európska centrálna banka.

Regulačná reforma je však len jednou časťou požadovanej zmeny. Práve preto popri legislatívnom programe zahŕňal akčný plán o únii kapitálových trhov a jej preskúmanie v polovici trvania aj niekoľko nelegislatívnych opatrení, ktoré Komisia realizovala . Tieto opatrenia sú dôležité samy osebe, pretože sa nimi povzbudí dôvera investorov, posilní kľúčová infraštruktúra trhu a otvoria sa nové spôsoby financovania.

Od začiatku bolo jasné, že plnohodnotná únia kapitálových trhov sa nebude dať vytvoriť za jeden deň. Aj keď doteraz prijaté opatrenia už začínajú prinášať ovocie, na to, aby sa v plnej miere prejavili výhody legislatívnych návrhov, ktoré prezentovala Komisia, a na to, aby ich účinky začali pociťovať občania v každodennom živote, treba dlhšie obdobie. Teraz je na vnútroštátnych orgánoch a účastníkoch trhu, aby sa chopili príležitostí, ktoré priniesli reformy únie kapitálových trhov, a to v prospech hospodárskej a menovej únie a širšieho hospodárstva EÚ.

3.Maximálne využitie jednotného trhu vďaka novým európskym produktom, značkám a režimom povolení

Komisia navrhla šesť legislatívnych opatrení, ktorými sa zavádzajú nové celoúnijné pravidlá v oblasti produktov, značiek a režimov povolení. Európsky parlament a Rada prijali alebo dosiahli politickú dohodu v súvislosti s piatimi z nich. V súvislosti so zvyšným jedným návrhom treba naliehavo dosiahnuť pokrok.

·Nariadenie o európskych fondoch rizikového kapitálu a nariadenie o európskych fondoch sociálneho podnikania, ktoré spoluzákonodarcovia prijali v októbri 2017, majú za cieľ posilniť investície do rizikového kapitálu a sociálnych projektov. Tieto nariadenia investorom umožnia jednoduchšie investovať do inovatívnych malých a stredne veľkých spoločností tým, že uvoľnia reguláciu pre správcov fondov všetkých veľkostí, a tým, že rozšíria rozsah spoločností, do ktorých bude možné investovať.

·Nariadenie, ktorým sa harmonizuje právny rámec pre sekuritizácie a vytvárajú sa jednoduché, transparentné a štandardizované sekuritizácie (STS), prijatý v decembri 2017, pomáha budovať dôveru v trh so sekuritizáciami, predchádzať tomu, aby sa opakovali chyby z minulosti, a uvoľňovať bankové súvahy. Pracuje sa na súbore regulačných a vykonávacích technických predpisov, ktorých cieľom je stanoviť podrobnosti týkajúce sa prepracovaného rámca pre sekuritizácie a zabezpečiť jeho jednoznačnosť a konzistentné uplatňovanie, aby sa dosiahli ciele v oblasti príslušnej politiky. Okrem nariadenia o sekuritizáciách došlo aj k zmene prudenciálneho rámca pre banky a poisťovateľov, aby sa vytvorila užšia väzba medzi rizikovosťou sekuritizačnej pozície a požadovaným regulatórnym kapitálom.

·Nariadením o celoeurópskom osobnom dôchodkovom produkte, v súvislosti s ktorým bola v decembri 2018 dosiahnutá politická dohoda, sa zavádza celoúnijný dobrovoľný dôchodkový produkt, ktorý by mohol byť doplnkom k vnútroštátnym zákonným dôchodkom a dôchodkovým poisteniam zamestnancov pre tých občanov, ktorý sa preň rozhodnú. Občanom poskytne možnosť väčšej voľby v súvislosti s ich dôchodkovými úsporami a pomôže riešiť demografické problémy starnutia obyvateľstva tak, že bude doplnkom k štátnym dôchodkovým systémom a zamestnaneckým poisteniam.

·Spoluzákonodarcovia dosiahli vo februári 2019 politickú dohodu o spoločných pravidlách pre kryté dlhopisy. Harmonizované pravidlá, ktoré vychádzajú z vnútroštátnych vysokých štandardov a najlepších postupov, prispejú k rozvoju krytých dlhopisov ako stabilného a nákladovo efektívneho zdroja financovania pre banky EÚ. Prispejú tak k rozšíreniu schopnosti bánk financovať reálnu ekonomiku. Investorom zároveň poskytnú rozsiahlejšie a bezpečnejšie možnosti investovania.

·Spoluzákonodarcovia sa vo februári 2019 dohodli na balíku opatrení týkajúcom sa uľahčovania cezhraničnej distribúcie fondov kolektívneho investovania. Novými pravidlami sa zjednoduší, zrýchli a zlacní cezhraničná distribúcia fondov. Dosiahne sa to tak, že sa zlepší transparentnosť vnútroštátnych požiadaviek, odstráni sa byrokracia a harmonizujú sa rozdielne vnútroštátne pravidlá. Investori tak dostanú možnosť väčšej voľby a znížia sa ich náklady, pričom sa zároveň zabezpečí ochrana investorov.

·Návrhom na nariadenie o kolektívnom financovaní, o ktorom spoluzákonodarcovia stále rokujú, by sa platformám umožnilo uchádzať sa o licenciu EÚ na základe jednotného súboru pravidiel, vzhľadom na čo by bolo možné, aby platformy kolektívneho financovania svoje služby poskytovali v celej EÚ. Týmto rámcom by sa zlepšil prístup k inovatívnej forme financovania pre podniky, ktoré potrebujú financie – najmä začínajúce podniky (startupy) –, pričom by sa zároveň zabezpečilo, aby sa investori mohli spoliehať na dôrazné ochranné opatrenia.

V snahe vytvoriť nové spôsoby financovania pre podniky Komisia zároveň posúdila opodstatnenosť európskych zabezpečených dlhových cenných papierov pre malé a stredne veľké úvery a infraštruktúrne úvery. Podporou využívania úverov pre malé a stredne veľké spoločnosti a infraštruktúrnych úverov ako kolaterálu idú európske zabezpečené dlhové cenné papiere nad rámec tradičných typov kolaterálu, ktorý sa používa pri krytých dlhopisoch. Európske zabezpečené dlhové cenné papiere by tak mohli potenciálne zlepšiť schopnosť bánk poskytovať úvery, najmä pre malé a stredne veľké spoločnosti, a tým potenciálne stimulovať ich rast a vytváranie pracovných miest. Na základe poradenstva od Európskeho orgánu pre bankovníctvo, konzultácií so súkromnými zainteresovanými stranami a štúdie uskutočniteľnosti bude Komisia naďalej posudzovať, či sú na úrovni EÚ potrebné ďalšie opatrenia.

V snahe posilniť dôveru retailových investorov Komisia posúdila distribúciu investičných produktov. Toto posúdenie odhalilo niekoľko problémov, s ktorými sa spotrebitelia stretávajú, keď sa rozhodnú investovať. Niektoré z týchto problémov už boli riešené v nedávnych zmenách právnych predpisov EÚ, ktorými sa zlepšuje transparentnosť a posilňuje ochrana retailových investorov. Komisia bude naďalej monitorovať a posudzovať účinnosť a vhodnosť regulačného rámca pre retailových investorov, a to aj v rámci preskúmavania smernice o trhoch s finančnými nástrojmi a nariadenia o štrukturalizovaných retailových investičných produktoch a investičných produktoch založených na poistení.

Komisia zároveň už určitý čas posudzuje niekoľko nástrojov, ktoré by mohli retailovým investorom pomôcť pri ich účasti na kapitálových trhoch. Schémy vlastníctva zamestnaneckých akcií poskytujú retailovým investorom určité skúsenosti pri investovaní do akcií. Účty investičného sporenia môžu všeobecnejšie pomôcť pri znižovaní administratívneho zaťaženia a poskytnúť investorom motiváciu, aby za pomoci transparentných podmienok participovali na kapitálových trhoch. Komisia bude na vývoji týchto nástrojov naďalej spolupracovať so súkromnými zainteresovanými stranami.

V oblasti retailových investícií Komisia zároveň skúma súčasné technologické digitálne rozhrania, ktoré by jednotlivcom mohli spoľahlivo, transparentne a dôveryhodne pomôcť pri hľadaní vhodných a nákladovo efektívnych retailových investičných produktov. V štúdii, ktorá sa očakáva v priebehu tohto roka, sa budú posudzovať možné scenáre vývoja online digitálneho nástroja, ktorý by dokázal retailovým investorom poskytovať podporu pri ich investičných rozhodnutiach.

Komisia napokon realizovala štúdiu o potenciálnych daňových prekážkach, ktoré dôchodkovým fondom a životným poisťovniam bránia v cezhraničnom investovaní. Komisia má v úmysle diskutovať o výsledkoch štúdie s členskými štátmi, aby sa prv, ako sa potenciálne pristúpi k právnym krokom, dobrovoľne odstránili akékoľvek identifikované prekážky.

4.Podpora podnikov a investorov prostredníctvom jasnejších a jednoduchších pravidiel

Komisia navrhla päť legislatívnych opatrení s cieľom zaviesť jednoduchšie, jasnejšie a primeranejšie pravidlá pre podnikateľov, podniky a finančné inštitúcie. Európsky parlament a Rada prijali alebo dosiahli politickú dohodu v súvislosti so štyrmi z nich. V súvislosti so zvyšným jedným návrhom treba dosiahnuť ďalší pokrok.

·Nariadením o prospekte, ktoré spoluzákonodarcovia prijali v júni 2017, sa znižuje miera byrokracie pre spoločnosti, ktoré hľadajú príležitosti na financovanie, keďže sa ním zjednodušuje vypracovanie prospektu a sprehľadňuje jeho štruktúra pre investorov.

·Vo februári 2019 sa spoluzákonodarcovia dohodli na primeranejších a na riziko citlivejších pravidlách pre investičné spoločnosti. Novými pravidlami sa zabezpečia rovnaké podmienky medzi veľkými a systémovými finančnými inštitúciami, ktoré budú podliehať rovnakým pravidlám a dohľadu ako banky, a pre systémovo nevýznamné investičné spoločnosti sa zavedú jednoduchšie a menej zaťažujúce prudenciálne pravidlá. Týmto vyváženým prístupom sa posilní hospodárska súťaž a zvýši miera investícií, pričom sa zároveň ochráni finančná stabilita.

·V decembri 2018 sa dosiahla politická dohoda o smernici o rámcoch preventívnej reštrukturalizácie, druhej šanci a opatreniach na zvýšenie efektívnosti postupov reštrukturalizácie, platobnej neschopnosti a oddlženia. Životaschopným spoločnostiam vo finančných ťažkostiach to pomôže efektívne reštrukturalizovať a poctivým podnikateľom to umožní využiť možnosť druhej šance po konkurze. Ide o kľúčový prvok na zabezpečenie dynamického podnikateľského prostredia, ktoré zároveň podporuje inovácie, predchádza zbytočným likvidáciám, strate know-how a pracovných miest a zabraňuje hromadeniu nesplácaných úverov.